Gedagte vir die dag: God is 'n Vader vir die swakkes - Maroela Media
Gedagte vir die dag: God is 'n Vader vir die swakkes
Psalm 68:6 – God is 'n Vader vir swak mense, vir kinders wat nie ouers het nie. Hy staan aan die kant van hulpelose weduwees. Hy beskerm hulle. Daar uit sy hemelse woning wat eenkant is, steek God sy hand uit na die swak mense.
My eie kinders beskaam my, maar ek bedoel dit glad nie negatief nie. Hulle is 'n wonderlike voorbeeld van jongmense wat omgee vir weeskinders, en daarom bou hulle huise waarin vigs-wesies onder pleegsorg geplaas word. Baie van die wesies woon nou vir die eerste keer in 'n huis van stene en sement. Terwyl ek hier skryf, is my kinders besig om huise 14 en 15 te bou. Weeskinders, weduwees en vele ander mense met ander probleme kry baie swaar. As gevolg van baie moeilike omstandighede is hulle baie swak. Die psalm en baie ander dele in die Bybel maak dit duidelik dat God sy hand uitsteek na hierdie swak mense. Hy het beslis deernis met hulle en gee baie om vir hulle. Hy is die Vader wat baie van hulle nooit geken of nooit gehad het nie. Ek en jy moet by God se plan en hart inval en 'n verlengstuk van sy hart en hande word na hierdie mense toe. Ons moet deur ons omgee en optrede vir hulle wys daar is 'n Vader wat sorg, 'n Vader wat liefhet en omgee.
Swaarkry is die een universiteit waartoe ons almal toegelaat word. Ons betaal wel hoë klasgeld, maar die graad wat ons behaal – in geduld- en lewenservaring – is van onskatbare waarde.
Gebed: Here, gee my meer van U hart vir die swakkes tussen en om ons. Ek kies om geleenthede te soek waar ek 'n verlengstuk van u hart en hande na hierdie mense kan wees.